Virallinen lehti nro C 354 , 19/11/1998 s. 0098



KIRJALLINEN KYSYMYS E-1446/98 komissiolle esittäjä(t): Bartho Pronk (PPE) (11. toukokuuta 1998) Aihe: Yhteiskuntapoliittinen aikuiskoulutus ja sen asema komission koulutuspolitiikassa Olen esittänyt komissiolle kysymyksen E-603/98 ((EYVL C 310, 9.10.1998, s. 100.)), johon vastattiin 8. huhtikuuta 1998. Haluaisin mielelläni vastauksen myöskin komissiolle esittämiini kysymyksiin 3, 4 ja 5. EU:sta tehdyn sopimuksen 140 artiklan perusteella komission on annettava suullinen tai kirjallinen vastaus kysymyksiin, joita Euroopan parlamentti tai sen jäsenet esittävät. Komission on siis annettava tietoja Euroopan parlamentin tekemien kysymysten perusteella. Ovatko komission tiedot puutteellisia vai onko komission kanta olla antamatta tietoja Euroopan parlamentin jäsenelle? Kysymykseni ovat: 1. Pitääkö paikkansa, että komissio tukee vain sellaisia yhteiskuntapoliittisia aiheita, jotka ovat sen kannalta ajankohtaisia (esim. euro), mutta ei anna kansalaisjärjestöille rahoitusta niiden valitsemiin aiheisiin? 2. Millaista rahoitusta on käytettävissä kansalaisjärjestöjen järjestämiin, eettisiä aiheita ja arvokysymyksiä sekä yhteiskuntapoliittisen aikuiskoulutuksen metodologiaa käsitteleviin koulutustilaisuuksiin? 3. Onko komissio valmis tunnustamaan yhteiskuntapoliittisen aikuiskoulutuksen omaksi koulutusalaksi yliopisto-, ammatti- ja peruskoulutuksen ohella ja tukemaan sitä? Komission jäsenen Édith Cressonin komission puolesta antama vastaus (12. kesäkuuta 1998) Komissio on tietoinen velvollisuudestaan tiedottaa ja olla avoin Euroopan parlamenttia ja kaikkia Euroopan kansalaisia kohtaan. Komissio pyytää arvoisaa parlamentin jäsentä ottamaan huomioon, että kaikkien Euroopan kansalaisten saatavilla on paljon tietoa Sokrates-ohjelman aikuiskoulutustoiminnasta Sokrates-ohjelman vuoden 1998 hakuoppaassa, jota on saatavana kaikissa jäsenvaltioissa. Opas lähetetään suoraan arvoisalle parlamentin jäsenelle sekä parlamentin sihteeristölle. Komissio arvioi onnistuneensa vastaamaan arvoisan parlamentin jäsenen kysymykseen nro E-603/98 yleisellä vastauksella, jossa tarkoituksena oli liittää kysymys Sokrates-ohjelman ja aikuiskoulutusta koskevien toimintalinjojen yhteyteen. Vastauksena arvoisan parlamentin jäsenen uuteen kysymykseen komissio ilmoittaa seuraavaa: 1. Rahoitustukia myönnetään * budjettirajoitusten puitteissa * laadukkaisiin hankkeisiin, jotka vahvistavat aikuiskoulutuksen eurooppalaista ulottuvuutta sekä edistävät kokemusten vaihtoa ja tiedon levittämistä aikuiskoulutuksen alalla. Tukikelpoisia ovat kaikki aiheet, jotka liittyvät aikuiskoulutuksen avainkysymyksiin tai Euroopan kansalaisuuden edistämiseen aikuisopiskelijoiden parissa. Rahoitettujen hankkeiden monipuolinen aihevalikoima on todisteena siitä, että komissio ei rajoita aiheita millään tavalla. Aikuiskoulutustoiminnassa on aina kiinnitetty erityistä huomiota kansalaisjärjestöjen ja yhdistysten osallistumiseen. Järjestöt itse ovat todenneet tämän sitoumuksen eurooppalaisten koulutusalan järjestöjen konsultoinnin yhteydessä (helmikuussa 1998). 2. Komissio tukee kansalaisjärjestöjen ja kaikkien muiden toimijoiden esittämiä hankkeita, jotka ovat hakuoppaassa esitettyjen kriteerien mukaisia. 3. Komissio edistää aikuiskoulutusta, myös yliopisto-opetuksen ulkopuolella toteutettuja sosiaalipoliittisia koulutusaloitteita edellyttäen, että ne täyttävät kohdassa 2 mainitut kriteerit.